धोनी ने धमकाने की कोशिश की थी : हार्पर  
डेरिल हार्पर ने कहा कि धोनी को खराब अंपायरिंग की टिप्पणी करने के लिए सजा मिलनी चाहिए थी।
विवादास्पद ऑस्ट्रेलियाई अंपायर डेरिल हार्पर ने भारतीय कप्तान महेंद्र सिंह धोनी पर वेस्टइंडीज के खिलाफ पहले टेस्ट के दौरान उन्हें धमकाने की कोशिश करने का आरोप लगाया है। भारतीयों ने पहले टेस्ट में उनकी खराब अंपायरिंग की आलोचना की थी।  भारतीय खिलाड़ियों की आलोचना के बाद हार्पर ने तीसरे टेस्ट से हटने का फैसला किया था। उन्होंने कहा कि धोनी को खराब अंपायरिंग की टिप्पणी करने के लिए सजा मिलनी चाहिए थी। साथ ही हार्पर ने कहा कि उन्होंने आईसीसी द्वारा धोनी के खिलाफ कोई भी कार्रवाई नहीं करने के कारण अपनी चुप्पी तोड़ने के लिये मजबूर होना पड़ा। हार्पर ने कहा कि तेज गेंदबाज प्रवीण कुमार को लगातार पिच पर दौड़ने के कारण जब गेंदबाजी से हटा दिया गया तो धोनी ने उन्हें डराने की कोशिश की थी।  क्रिकइंफो के अनुसार हार्पर ने कहा कि धोनी उनके पास आये और कहा कि डेरिल हमें पहले भी तुमसे परेशानी हो चुकी है जिसे इस अंपायर ने धमकाने का प्रयास करने के तौर पर लिया है। हार्पर ने कहा, मैंने बाद में सोचा कि उसका मतलब क्या था कि मैं ऐसा अंपायर था जिसे कोई भी खिलाड़ी या टीम या बोर्ड प्रभावित नहीं कर पाया था। वह भी मुझे डरा नहीं सका था।हार्पर ने यह भी कहा कि धोनी को मैच के बाद हुई कांफ्रेस में की गई टिप्पणी के लिए सजा मिलनी चाहिए थी। धोनी ने कहा था, अगर मैच में सही फैसले लिए गए होते तो मैच पहले ही खत्म हो गया होता और मैं अब तक होटल में पहुंच गया होता। हार्पर ने कहा, यह मेरी राय है कि उसे सजा मिलनी चाहिए थी। उसकी टिप्पणियां अनुचित थीं। मुझे लगता है कि यह टिप्पणी निश्चित रूप से अनुचित थी। आईसीसी के क्रिकेट महाप्रबंधक डेविड रिचर्डसन ने भी धोनी द्वारा की गई आलोचना को अनुचित करार किया था लेकिन न ही उन्होंने और न ही मैच रैफरी जेफ क्रो ने भारतीय कप्तान पर आचार संहिता के उल्लघंन का आरोप लगाया।  हार्पर ने आईसीसी को लताड़ा क्योंकि वह भारत के खिलाड़ियों और मीडिया के दबाव में ऐसा नहीं कर सकी और इसी के कारण उन्हें कैरेबियाई श्रृंखला में एक मैच पहले ही संन्यास लेना पड़ा। उन्होंने कहा, मैं आईसीसी प्रबंधन से काफी निराश हूं, जिसने ऐसा होने दिया।